”Hankalan järjestelmän takia käännytetään erinomaisia työntekijöitä” – kiistelty aloite etenee | Demokraatti.fi
”Hankalan järjestelmän takia käännytetään erinomaisia työntekijöitä” – kiistelty aloite etenee
29.9.2017 11:11 Päivitetty: 29.9.2017 11:11
Joukko kansanedustajia jätti tänään lakialoitteen työvoiman saatavuusharkinnasta luopumiseksi.
Saatavuusharkinnalla tarkoitetaan käytäntöä, jossa TE-toimisto selvittää jo ennen työntekijän oleskeluluvan myöntämistä, onko työmarkkinoilla saatavilla työhön sopivaa työvoimaa. Samoin se huolehtii, ettei työntekijän oleskeluluvan myöntäminen estä työmarkkinoilla jo olevan työvoiman työllistymistä.
Aloitteen allekirjoitti yli sata kansanedustajaa. Ensimmäisiä allekirjoittajia ovat Anna Kontula (vas.), Juhana Vartiainen (kok.), Veronica Rehn-Kivi (r.), Emma Kari (vihr.) ja Tytti Tuppurainen (sd.).
Kansanedustajien mukaan saatavuusharkinta pikemminkin vaikeuttaa työmarkkinoiden toimintaa ja heikentää työntekijöiden autonomiaa kuin suojelee kotimaista työvoimaa.
– Hankalan järjestelmän seurauksena Suomesta myös käännytetään työssä käyviä ihmisiä, jotka ovat työnantajankin mielestä erinomaisia työntekijöitä, kansanedustajat perustelevat.
Aloite saapuu lähiviikkoina eduskunnan lähetekeskusteluun, mistä se etenee valiokuntakierrokselle.
Vaikka lakialoitteet etenevät harvoin eduskunnassa, kansanedustajat uskovat, että kyseisellä aloitteella on siihen kaikki mahdollisuudet. Tästä edustajien mukaan kertoo jo suuri allekirjoittaneiden määrä yli puoluerajojen.